**Kiskőrös Város Önkormányzata Képviselő-testületének**

**a magánszemélyek kommunális adójáról szóló 23/2015. (XI.26.) önkormányzati rendelet módosításának általános**

**indokolása:**

Városunkban a magánszemély kommunális adója éves mértéke 2012. január 1. óta változatlan.

A helyi adókról szóló 1990. évi C. törvény 6. § -a szerint az önkormányzat adómegállapítási joga többek között arra terjed ki, hogy a már bevezetett adót módosítsa, az adó mértékét megállapítsa.

A gépjárműadóról szóló 1991. évi LXXXII. törvény alapján a belföldi gépjárművek után a települési önkormányzat által beszedett adó 40%-a már nem illeti meg a települési önkormányzatot, az a központi költségvetés javára kerül átutalásra a járvány elleni védekezési alap bevételeként, ami jelentős 57.976.445 forint bevételkiesést jelent az Önkormányzatnak.

Az önkormányzati költségvetési egyensúly, a bevételek növelése érdekében indokolt a magánszemély kommunális adója adómértékének az emelése.

A rendelet-tervezet az adómérték emelés mellett az adómentességek körét bővíti azzal, hogy területnagyságtól függetlenül mentes az adó alól a beépített telek. Adókötelessé válik viszont a külterületen fekvő telek és a 62. év felettiek 50 %-os adómentességét 65. életév betöltésének feltételéhez köti a módosítás.

**A rendelet-tervezet részletes indokolása:**

Az 1. §-hoz

Az adó évi mértéke az alábbiak szerint kerül módosításra:

1. ha a lakás hasznos alapterülete a 100 m2-t nem haladja meg lakásonként 18.000 forint,
2. ha a lakás hasznos alapterülete a 100 m2-t meghaladja lakásonként 22.000 forint,
3. nem lakás céljára szolgáló épület, épületrész után épületenként, épületrészenként 5.000 forint,
4. telek után telkenként 10.000 forint.

Ezek az adómértékek a 2020. évtől érvényes adómaximum (a 30.161,907,- Ft/adótárgy) mértékének

1. 59,67 % -a a 100 m2 -nél nem nagyobb alapterületű lakás esetén,
2. 72,93 %-a a 100 m2 alapterületet meghaladó lakás esetén,
3. 16,57 % -a a nem lakás céljára szolgáló épület, épületrész és
4. 33,15 %-a telek esetén.

A 2. §-hoz

Az életkorhoz kötött 50 %-os adókedvezmény 62. életévről 65. életév betöltésére változott, tekintettel a társadalombiztosítási nyugellátásról szóló 1997. évi LXXXI. törvény 18. **§** (1) bekezdés g) pontjára, mely szerint a társadalombiztosítási öregségi nyugdíjra jogosító öregségi nyugdíjkorhatár 65. életév.

 A 3. §-hoz

Hatályba léptető és hatályon kívül helyező rendelkezéseket tartalmaz ez a szakasz.